Ian Somerhalder
Ian Joseph Somerhalder (* 8. Dezember 1978 in Covington, Louisiana, USA) is en US-amerikaanschen Schauspeler un ehmolig Model.

Leven un Wark 
Somerhalder stammt vun franzöösche, engelsche, irische un indiaansche Vörfahren af. Sien Vadder is Boarchitekt. Sien Mudder is op en Swienhoff opwossen un arbeit as Massaaschtherapeutsche. De beiden hebbt sik scheden laten, as he 13 Johr oolt weer. An sik is sien Nanaam „Hull“, de Naam „Somerhalder“ is dorgegen de Naam vun den Mann, de dör Adopschoon to sien Grootvadder worrn is.

As Kind hett Somerhalder en kathoolsche School besöcht. Mit Ünnerstütten vun sien Mudder füng he in’t Öller vun teihn Johren an, as Model to arbeiten. Dorbi weer he ünner annern för Calvin Klein, Dolce & Gabbana, Gucci, Versace un Guess to sehn. Dorna hett he mit de Schauspeleree anfungen. In New York City hett he mit 18 Johren en Utbilln as Schauspeler dörlopen. 2004 harr he en bedüdene Rull in de Feernsehreeg Lost, de he in de eersten Staffel speelt hett. Dat glieke Johr weer he ok in en Nevenrull in de Feernsehreeg Smallville to sehn. Siet 2009 speelt he in de Fantasy-Reeg Vampire Diaries de Rull vun Damon Salvatore.

Blangen sien Arbeit sett sik Somerhalder in verscheden Organisatschonen för’t Wohren vun de Seen in un ünnerstütt de Organisatschoon „Love Letters to the South“, de Bedrapene vun den Hurrikan Katrina finanziell hülpen deit. As he 2010 de Naklapp vun de Öölkatastrooph in’n Gulf vun Mexiko sehn hett, hett he sien amerikaanschen Kollegen dorto opropen, jemehr Bekanntheit för en Spennenakschoon to bruken. Vör en poor Johren hett he ok sülvst en Organisatschoon grünnt, de ünner den Naam Ian Somerhalder Foundation sünners för den Deerschuul aktiv is, aver ok annere Projekten ünnerstütt.

In’n Oktober 2014 hett Somerhalder bekannt geven, dat he mit de Schauspelersche Nikki Reed tohopen is.

Filmografie (Utwahl)

Utteken 
För sien Film- und Feernseharbeiten is Somerhalder bit hüüt (Stand Februar 2015) al söventeihn mol för Priesen vörslahn. Mit ölven dorvun is he uttekent worrn, so as to’n Bispeel:
 2002: mit den Young Hollywood Award in de Kategorie Exciting New Face – Male 
 2006: mit den Screen Actors Guild Award in de Kategorie Rutragen Dorstellen vun en Ensemble in en Dramareeg för Lost
 2011: mit den Teen Choice Award in de Kategorie Choice TV Actor: Fantasy/Sci-Fi för The Vampire Diaries
 2013: mit den Teen Choice Award in de Kategorie Choice TV Actor: Fantasy/Sci-Fi för The Vampire Diaries
 2015: mit den People’s Choice Awards in de Kategorie Leefst Feernsehpoor för The Vampire Diaries

Borns

Weblenken 

 

Schauspeler
Börger von de USA
Mann
Boren 1978